የክለቦች ሕጋዊነት ፍቃድ በመጪው ዓመት ይሰጣል﻿
ኢትዮጵያ በክለብ ፈቃድ አሰጣጥ ጠንክራ መስራት እንደሚገባት የካፍ ክለብ ፈቃድ አሰጣጥ ማናጀር አስታወቁ። በቀጣዩ የውድድር ዓመት ሁሉም የኢትዮጵያ ፕሪሚየር ሊግ ተሳታፊ ክለቦች የሕጋዊነት ፈቃድ የምስክር ወረቀት ለመጀመር ዝግጅት መጠናቀቁን ፌዴሬሽኑ ገልጿል። ኢትዮጵያ በክለብ ፈቃድ ጠንክራ መስራት እንደሚገባት በተደጋጋሚ ቢገለጽም፤ አሁንም ብዙ መስራት እንደሚጠበቅ የካፍ ክለብ ፈቃድ አሰጣጥ ማናጀር አህመድ ሃራዝ ማሳሰባቸውን ፌዴሬሽኑ በድረ ገጹ አስነብቧል። የኢትዮጵያ እግር ኳስ ፌዴሬሽንም በ2012 ዓ.ም የውድድር ዓመት በፕሪሚየር ሊጉ ተሳታፊ የሚሆኑት 16ቱም ክለቦች ለሀገር ውስጥ መወዳደሪያ የሚያገለግል የሕጋዊነት ፍቃድ ማግኘት እንዳለባቸው አስታውቋል። ለዚህም ዝግጅቱ በመጠናቀቅ ላይ የሚገኝ ሲሆን፤ እስከ ግንቦት 30/2011ዓ.ም ክለቦች ፊት ለፊት ግምገማ ለማድረግ መታቀዱን በኢትዮጵያ እግር ኳስ ፌዴሬሽን የክለብ ፈቃድ አሰጣጥ ማናጀር አቶ ተድላ ዳኛቸው ጠቁመዋል። ፍቃዱን ለማግኘት ክለቦች አምስት መስፈርቶችን ማሟላት እንደሚጠበቅባቸው ድረገጹ አስነብቧል። መስፈርቶቹም፤ የመወዳ ደሪያ ቦታ መያዝ፣ የወጣቶች ልማት፣ የሰው ሀብት አስተዳደራዊ መዋቅር፣ የፋይናንስ ሥርዓት (የገቢ እና ወጪ ሥርዓት) እንዲሁም ሕጋዊነት መስፈርት ናቸው። ነገር ግን ሁሉንም መስፈርት በአንዴ ማሟላት ክለቦችን እስከማፍረስ የሚያደርስ በመሆኑ፤ አንዳንድ ነገሮችን በስትራቴጂክ እቅድ በመያዝ ተግባራዊ መድረግ አስፈላጊ እንደሆነም ነው ፌዴሬሽኑ ያረጋገጠው። በተጠናቀቀው ወር በኡጋንዳ ካምፓላ በካፍ ባለሙያዎች ከየሀገራቱ ለተውጣጡ ተወካዮች ሥልጠና ተሰጥቷል። በዚህ ሥልጠና ላይም ሀገራቱ ለሁለት ተከፍለው ከካፍ ክለብ ፈቃድ ኢንስትራክተሮች ጋር ውይይት ተደርጓል። ኢትዮጵያ በተደለደለችበት ምድብ ሁለትም ከናይጄሪያ እና ጋና ኢንስትራክተሮች ጋር ግምገማ እና ውይይቱ ተካሂዷል። በወቅቱም ፌዴሬሽኑ ዕቅዱን ያቀረበ ሲሆን፤ በአህጉር አቀፍ ውድድር ተካፋይ ክለቦች ፍቃድ መሰጠቱም ተጠቁሟል። ይሁን እንጂ በሀገራዊ ፍቃድ ላይ የጥሪ ሂደት ቢተላለፍም ፍቃድ አልተሰጠም። በተጨማሪም የመጀመሪያ ውሳኔ ሰጪ አካል መቋቋሙን፤ በተለይም የሕግ እና የሂሳብ ባለሙያ ያሉት እንደሆነ ተጠቅሷል። የይግባኝ ሰሚ አካሉም ከዚህ በፊት የተቋቋመ ቢሆንም በዚህ ወቅት አባላቱ የሌሉ መሆኑን ተከትሎ በተደራቢነት እንዲሰራ ሃሳብ መኖሩ ተነስቷል። በተሰጠው አስተያየት ላይም ሀገሪቷ ከክለቦች ፈቃድ አሰጣጥ ባሻገር የይግባኝ ሰሚ ኮሚቴው በድጋሚ መደራጀት እንዳለበት ተጠቁሟል። በስትራቴጂክ ፕላን በመጠቀምም ከፕሪሚየር ሊጉ በመቀጠል በከፍተኛ ሊግ እና በተዋረድ ባሉ ሊጎች ላይ መስራት እንደሚገባ ማናጀሩ ገልጸዋል። እስከ ሰኔ 23/2011 ዓ.ም ድረስም የሚታይ ሥራ መከናወን እንዳለበት አሳስበዋል።አዲስ ዘመን ግንቦት 5/2011 ብርሃን ፈይሳ